গৃহ শিক্ষকের সঙ্গে ছাত্রের বাবার বিবাদের জের, সকালবেলা বাড়িতে ঢুকে গৃহশিক্ষককে লক্ষ্য করে গুলি চালালো ছাত্রের বাবা। এই ঘটনায় ব্যাপক উত্তেজনা ছড়িয়েছে নদিয়ার রানাঘাটে। আক্রান্ত গৃহশিক্ষকের নাম শঙ্কর কুণ্ডু। আহত ওই শিক্ষককে আশঙ্কাজনক অবস্থায় রানাঘাট মহকুমা হাসপাতালে নিয়ে যাওয়া হলে তাঁকে রানাঘাটের একটি বেসরকারি হাসপাতালে স্থানান্তরিত করা হয়েছে।
সূত্রের খবর, রানাঘাট পুরসভার ১০ নম্বর ওয়ার্ডের রাজবাগান পাড়ার বাসিন্দা শঙ্কর কুণ্ডু পেশায় গৃহশিক্ষক। অভিযোগ, স্থানীয় সমরদ্বীপ প্রামাণিক ওরফে কুতান নামের এক ব্যক্তির ছেলেকে পড়ানো নিয়ে সম্প্রতি বিবাদ জড়িয়েছিলেন শঙ্কর। এলাকায় প্রভাবশালী হিসেবে পরিচিত কুতান নিজের ছেলেকে পড়ানোর কথা বলেছিলেন শঙ্করবাবুকে। কিন্তু তিনি সেই প্রস্তাবে রাজি হননি। এই নিয়েই দু’জনের গণ্ডগোলের সূত্রপাত। অভিযোগ, সেই রাগ থেকেই রবিবার সকালে শঙ্করের বাড়িতে এসে তাঁকে লক্ষ্য করে গুলি চালায় সমরদ্বীপ। গুলি লাগে শঙ্করের বুকে।

এই বিষয়ে অন্যান্য খবর

সরকারি স্কুলের আজব কেচ্ছা! পরস্পরকে মেরে রক্তারক্তি কাণ্ড শিক্ষকের


এই ঘটনায় রবিবার সকালে ব্যাপক উত্তেজনা ছড়ায় এলাকায়। ঘটনার পর থেকে অভিযুক্ত সমরদ্বীপ ওরফে কুতান পলাতক। তাঁর খোঁজে তল্লাশি শুরু করেছে রানাঘাট থানার পুলিশ।